
RAPORT  COMUN

asupra propunerii legislative pentru modificarea și completarea Legii nr.147/2000 privind reducerile acordate pensionarilor pentru transportul intern
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru transporturi şi infrastructură au fost sesizate, prin adresa 
nr. Plx 259/2014 din 5 mai 2014, cu dezbaterea pe fond a propunerii legislative pentru modificarea și completarea Legii nr.147/2000 privind reducerile acordate pensionarilor pentru transportul intern 

La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.27/15.01.2014)
· avizul favorabil al Comisiei juridice, de disciplină şi imunităţi 
(nr.4c-11/556/27.05.2014)

· avizul negativ al Comisiei pentru buget, finanţe şi bănci 
(nr.4c-2/285/28.05.2014)

· punctul de vedere, negativ, al Guvernului (nr.555/28.03.2014).


Propunerea legislativă are ca obiect de reglementare modificarea art.1 alin.(1) şi (2) din Legea nr.147/2000, cu modificările şi completările ulterioare, în sensul acordării gratuite pensionarilor din sistemul public de pensii, precum şi celor din celelalte sisteme proprii de asigurări sociale, cu pensia mai mică sau egală cu salariul minim pe economie, a unui număr nelimitat de călătorii simple pe calea ferată cu trenuri regio R şi trenuri interregio IR fără regim de rezervare la clasa a II-a, precum şi cu mijloace auto sau cu navele de călători clasa a II-a, la transport intern în comun, între localităţi.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru transporturi şi infrastructură din data de 27 mai 2014 şi-au înregistrat prezenţa 19 deputaţi din totalul de 19 membri. La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor, republicat, din partea Ministerului Transporturilor:

· d-l Dragoş Titea – Secretar de Stat

· d-na Carmen Pop – şef serviciu

· d-l Vali Tănase – consilier.

La şedinţa Comisiei pentru muncă şi protecţie socială din data de 27 august 2014 şi-au înregistrat prezenţa 20 deputaţi din totalul de 23 membri. 
Raportul comisiilor a fost adoptat cu unanimitate de voturi.

Propunerea legislativă a fost respinsă de Senat în şedinţa din 28.04.2014.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, cele două Comisii propun plenului Camerei Deputaţilor respingerea iniţiativei legislative din următoarele considerente:
- modificarea dispoziţiilor legale aflate în vigoare trebuie însoţită de o fundamentare corespunzătoare, având în vedere că acordarea oricăror tipuri de gratuităţi/facilităţi implică cheltuieli ce grevează bugetul de stat;
- măsurile preconizate determină cheltuieli bugetare suplimentare cu implicaţii asupra bugetului general consolidat, care nu sunt evaluate şi prezentate în Expunerea de motive, încălcându-se prevederile art.7 alin.(1) din Legea responsabilităţii fiscal-bugetare nr. 69/2010, cu modificările şi completările ulterioare, conform cărora, în cazul propunerilor de introducere a unor iniţiative legislative a căror adoptare atrage majorarea cheltuielilor bugetare, iniţiatorii au obligaţia să prezinte fişa financiară prevăzută la art.15 alin.(1) din Legea nr. 500/2002 privind finanţele publice, cu modificările şi completările ulterioare, însoţită de declaraţia conform căreia majorarea de cheltuială este compatibilă cu obiectivele şi priorităţile strategice specificate în strategia fiscal-bugetară, cu plafoanele de cheltuieli prezentate în această strategie şi cu legea bugetară anuală. Întrucât iniţiatorii nu precizează sursele financiare necesare aplicării măsurilor propuse, se încalcă atât dispoziţiile menţionate anterior, cât şi cele ale art.138 alin.(5) din Constituţia României, republicată.

Întocmit,
Consilier parlamentar Lidia Vlădescu



Consilier parlamentar Alina Tănase

